751/2018

Útdráttur

Ákvörðun dómsmálaráðherra um framsal X til Póllands var felld úr gildi.

Úrskurður Landsréttar

Landsréttardómararnir I-kvk-nf E-kvk-nf, J-kk-nf F-kk-nf og O-kvk-nf M-kvk-nf A-kvk-nf kveða upp úrskurð í máli þessu.

Málsmeðferð og dómkröfur aðila

1 Varnaraðili skaut málinu til Landsréttar með kæru 4. október 2018, sem barst réttinum ásamt kærumálsgögnum degi síðar. Kærður er úrskurður Héraðsdóms Reykjavíkur 2. október 2018, í málinu nr. R[…]/2018, þar sem staðfest var ákvörðun dómsmálaráðherra 11. júlí 2018 um að framselja varnaraðila til Póllands. Kæruheimild er í 24. gr. laga nr. 13/1984 um framsal sakamanna og aðra aðstoð í sakamálum.

2 Varnaraðili krefst þess aðallega að hinn kærði úrskurður verði ómerktur og málinu vísað að nýju til meðferðar fyrir héraðsdómi. Til vara krefst hann þess að hinn kærði úrskurður verði felldur úr gildi og að Landsréttur felli úr gildi ákvörðun dómsmálaráðherra frá 11. júlí 2018 um að framselja varnaraðila til Póllands. Þá krefst hann kærumálskostnaðar.

3 Sóknaraðili krefst þess að hinn kærði úrskurður verði staðfestur.

Niðurstaða

4 Hinn 15. desember 2017 óskuðu dómsmálayfirvöld í Póllandi eftir því við dómsmálaráðherra að varnaraðili yrði framseldur til Póllands. Varnaraðili sætti þá gæsluvarðhaldi vegna rannsóknar lögreglunnar á höfuðborgarsvæðinu á máli nr. 0072016[…]. Honum var síðar gert að sæta farbanni samkvæmt 1. mgr. 100. gr. laga nr. 88/2008 um meðferð sakamála vegna þeirrar rannsóknar, síðast samkvæmt úrskurði Héraðsdóms Reykjavíkur 29. júní 2018. Var hann þá úrskurðaður í farbann allt til 27. júlí 2018. Með úrskurði Héraðsdóms Reykjavíkur 26. júlí 2018 var varnaraðili aftur á móti úrskurðaður í farbann að nýju, nú á grundvelli ákvörðunar dómsmálaráðherra um framsal sem tekin hafði verið 11. júlí sama ár, sbr. 18. gr. laga nr. 13/1984.

5 Sóknaraðili byggir á því að rannsókn lögreglunnar á höfuðborgarsvæðinu á máli nr. 0072016[…] varði önnur brot en þau sem pólsk yfirvöld hafa til rannsóknar og framsalsbeiðni þeirra byggir á. Samkvæmt 1. mgr. 10. gr. laga nr. 13/1984 er meðal annars óheimilt að framselja mann „ef hann er hafður í gæslu eða er laus gegn tryggingarráðstöfunum settum samkvæmt lögum um meðferð sakamála“. Í skýringum með þessu ákvæði í athugasemdum sem fylgdu frumvarpi því er síðar varð að lögum nr. 13/1984 segir að efnislega séu ákvæði greinarinnar samhljóða 6. gr. þágildandi laga nr. 7/1962 um framsal sakamanna til Danmerkur, Finnlands, Noregs og Svíþjóðar. Í síðarnefnda ákvæðinu var skýrt kveðið á um að óheimilt væri að framselja mann sem hafður væri í gæslu eða frelsi hans takmarkað samkvæmt réttarfarslögum „vegna annars afbrots en í framsalsbeiðni greinir“. Verður að skýra 10. gr. laga nr. 13/1984 til samræmis við þetta.

6 Varnaraðili var enn í farbanni vegna rannsóknar lögreglu á máli nr. 0072016[…] þegar dómsmálaráðherra tók ákvörðun um framsal hans til Póllands 11. júlí 2018. Voru skilyrði 1. mgr. 10. gr. in fine laga nr. 13/1984 því ekki uppfyllt þegar ákvörðunin var tekin. Ekki þykja næg efni til að fallast á aðalkröfu varnaraðila um ómerkingu héraðsdóms, en með vísan til framangreinds verður fallist á varakröfu hans þess efnis að ákvörðun dómsmálaráðherra um framsal varnaraðila til Póllands verði ógilt.

7 Samkvæmt 2. mgr. 16. gr. laga nr. 13/1984 greiðist kærumálskostnaður úr ríkissjóði, þar með talin þóknun skipaðs réttargæslumanns varnaraðila, sem ákveðin er að meðtöldum virðisaukaskatti eins og í úrskurðarorði greinir.

Úrskurðarorð:

Ákvörðun dómsmálaráðherra 11. júlí 2018 um framsal varnaraðila, X, til Póllands er felld úr gildi.

Kærumálskostnaður greiðist úr ríkissjóði, þar með talin þóknun réttargæslumanns varnaraðila, S-kk-ef F-kk-ef lögmanns, 248.000 krónur.